**Familha** : Espaurugalhs **Nom** : Ramponòt

# Origina :

La Gasconha sancèra : que’s rencontrava en situacion, qu'i a chic de temps unqüèra, a Gèr en Bearn, e Simin Palay que’u mentau en Armanhac com en Medòc (a còps dab ua varianta nominau com « Ramponon »).

# Descripcion :

Lo Ramponòt (a còps Ramponò) no’s pòt descríver pr’amor, justament, qu’es un espaurugalh qui hèi paur en non pas s’amuishar. Qu’es ua traca d’esperit trucaire, que los adultes utilizan per exemple entà copar los plors d’un mainat en tustar darrèr ua paret shets de’s har véder. (« Cho ! Aquí Ramponòt qui arriba ! »). Lo mòt que’s servís permèr de la sonoritat de la « r » iniciau (rotlada, plan segur), seguit deu « p » explosiu a la sillaba qui seguís, entà impressionar.

Frederic Mistral que hèi mencion d’un vèrbe « ramponar » (un chic desbrombat uei) dont lo sens èra (que citi) « gronder, quereller », e qui sembla ligat dirècta ment a l’espaurugalh nòste.

Simin Palay que precisa en lo son Diccionari que'n Armanhac, lo mot « ram- ponòt » que designa (metaforicament) un aganit, un cobés, un òmi de las mans urposas : los aganits qu’an tostemps avut quauqu’arren d’esvarjant com ac amui- sha per exemple lo personatge de Ténardier en *Les Misérables*, o l’*Harpagon* de Molière. Que definís per aulhors Ramponòt com un « hantaume » e un « lop- garon ».

Entà sintetizar, que diseram que Ramponòt que junta la paur deu brut d’un truc a l’engüeish produsit per la rapacitat.

**Istòria :** (véder aquí dessús)

# Intertextualitat :

* Lo mòt *ramponneau* en argòt francés (= un coup de poing)
* Los « tres trucs » qui anóncian l'entrada d’ua representacion teatrau en har tornar víner lo silenci.
* Los *poltergeists* o « esperits trucaires » en las credenças occidentaus.